《初入鼎湖赋事》
清代·成鹫

羚羊峡束牂牁注，群峰阖辟如门户。雾蒸霞蔚庆云深，龙降虎伏师王踞。

相闻邃古轩辕翁，此地曾来开鼓铸。范成神鼎即登遐，留与空王作常住。

云顶老人手眼高，开辟恰当无佛处。一区金地万山中，丹梯锁断红尘路。

钟磬出林天籁空，松杉匝地秋声聚。磴转羊肠过九回，石横虹影凡三度。

芒鞋踏破岭头云，铁钵饶探石中乳。隔山隐隐有人声，举头乍与孤僧遇。

手携杖笠摘茶回，相呼相唤同归去。白犬林间不吠人，玄豹山中方泽雾。

三堂寂历四门开，百万人天拥调御。孤峰顶上铁浮屠，多宝庄严万德具。

七层六面面一灯，灯灯相映交回互。天花天乐下香台，设利流辉遍赡部。

夜来宝镜出匣光，高挂东山无影树。一时龙象斫额看，争向指中寻顾兔。

无端笑倒老瞿昙，直下金轮行七步。大家稽首大法王，不辨龙蛇与缁素。

归堂坐爱月孤明，板响钟鸣天又曙。起来却与老僧期，策杖前峰观瀑布。

水帘朝捲风雨生，石发晴梳鱼蛤露。坐久不知云出门，百衲惊寒毛发竖。

山穷水尽悄无人，侧耳如闻隔溪语。绝壁闻声不可寻，断崖欲度难飞渡。

攀藤直上最高峰，始会蒲团好安措。半閒云住半閒僧，品字柴头三橛芋。

山僧久拟谢尘绿，是处真堪送衰暮。自信贫儿免盗憎，薄福不消神鬼护。

但须半把茅盖头，誓不因人求解悟。归来举似阿阇黎，多谢山中好盐醋。

愿将骨董换空拳，拚与人张杂货铺。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。